<classify> Kwa muda mrefu klabu hiyo imekuwa bila kocha baada ya kuachana na kocha wake Goran Kopunovic, hali ambayo imesababisha kuchelewa kuanza kwa mazoezi.Akizungumza na waandishi wa habari Dar es Salaam jana, Rais wa Simba, Evance Aveva alisema kocha huyo ataanza kazi rasmi Jumatatu ijayo na kuongeza kuwa ni kocha mwenye uzoefu wa miaka 30 ya kufundisha soka.Aveva alisema Kerr amefundisha timu za Uingereza, Vietnam pamoja na timu za Afrika Kusini na kuongeza kuwa hana wasiwasi na uwezo wa soka wa Afrika Mashariki.Kwa mujibu wa wasifu wake, Kerr alizaliwa Januari 14, 1967, mjini Valletta nchini Malta, na alicheza soka akiwa ni beki katika klabu kadhaa zikiwamo Sheffield United, Leeds United, Blackpool, na Doncaster Rovers za England.Katika kufundisha soka, amekuwa kocha wa timu za Mpumalanga Black Aces Kocha Msaidizi, Thanda Royal Zulu Kocha Msaidizi, Nathi Lions Kocha Msaidizi zote za Afrika Kusini, Khatoco Khann Hoa Kocha Msaidizi, Vietnam Kocha Msaidizi, Hai Phong Kocha Msaidizi, Hai Phong U-21 na kisha Kocha Mkuu wa timu hiyo mwaka jana.Kerr anakuwa Kocha Mkuu wa tatu chini ya uongozi wa Aveva akitanguliwa na Mzambia Patrick Phiri na Kopunovic, na wakati wakiingia madarakani walimkuta Zdravko Logarusic wa Croatia na baadaye akafukuzwa kuifundisha klabu hiyo ya Msimbazi, Kariakoo.Kwa mujibu wa Aveva, mchakato wa kumpata kocha huyo umekuwa ni wa muda mrefu kwa kuwa kulikuwa na ushindani mkubwa na kuwa makocha walikuwa ni wengi.Alisema baada ya kufanyika kwa mchujo walichaguliwa makocha watano bora na kisha jina la kocha huyo kuibuka kuwa ni ndio mshindi.Aliongeza kuwa suala la usajili halitoathiri kazi yake kocha huyo kwa kuwa wamezingatia ushauri wa kocha aliyemaliza muda wake ambaye aliwaandikia mapendekezo mbalimbali ambayo wameyazingatia kwenye usajili.Aliongeza kuwa pia klabu hiyo imepata kipa wa makocha kutoka Kenya, Abdul Iddi Salim na kuwa naye ataanza kazi pamoja na kocha huyo.Aliongeza kuwa ni klabu hiyo haijampatia malengo ya kuwa akishindwa kutimiza ahadi fulani atafukuzwa ila ina imani kuwa atafanya vyema na kuleta maendeleo ya klabu hiyo.Klabu ya Simba inatarajia mafanikio makubwa kutoka kwa kocha huyu kuwa ana uzoefu mkubwa wa soka na amekuwa akizisaidia timu nyingi kubwa kutoka nchi mbalimbali na kwa hapa kwetu ni imani yangu kuwa kazi itakuwa nzuri, alisema Aveva.Aliongeza kuwa ataanza kazi Jumatatu na atakuwa na msaidizi wake wake Selemani Matola kama kawaida huku pia atakuwa na kocha wa makipa kwa sasa hakuna shida tena ya makocha na kazi ni moja tu ushindi.Katika hatua nyingine, Simba ilizindua tovuti yake kwa ajili ya habari za klabu hiyo ambayo itakuwa ikisimamiwa na Kampuni ya EAGgroup.Akizungumzia kuhusu tovuti hiyo, Aveva alisema itasaidia kurahisisha upatikanaji wa habari za klabu kwa watu kutoka sehemu mbalimbali ndani na nje ya nchi.Alisema kuwa itakuwa ikitoa habari za mara kwa mara za klabu hiyo kuhusu maendeleo yake yakiwamo mambo ya usajili na changamoto za ligi itakapoanza.Naye Ofisa Mtendaji Mkuu wa Kampuni ya EAGgroup, Imani Kajula alisema kampuni yake imejipanga kuhakikisha kuwa inaisimamia tovuti hiyo na kuwa ni msingi mzuri zaidi wa habari kwa maendeleo ya klabu.Aliongeza kuwa klabu hiyo kwa sasa inahitaji huduma za kisasa zaidi za utoaji wa habari ambazo kwa upande wake anawahakikishia wapenzi wa klabu hiyo kuwa kazi itafanyika kwa ufanisi zaidi.Simba imemaliza ligi msimu uliopita ikiwa nafasi ya tatu na inatarajia kuanza kambi baada ya kuwasili kwa Kerr.  <topic>: MICHEZO 